**Bjarte Baasland** (født 5. mars 1974) er en norsk forretningsmann som ble kjent i forbindelse med den såkalte «Baasland-saken» høsten 2008. Saken førte til at hans far, Ernst Baasland, gikk av som biskop i Stavanger og sammen med sin kone Bodhild Baasland ble erklært personlig konkurs. Det kom da frem at Baaslands foreldre hadde lånt tosifrede millionbeløp fra banker, venner og kjente; disse beløpene hadde sønnen så spilt bort på internett. Bjarte Baasland ble i Oslo tingrett den 2. oktober 2009 dømt for grovt bedrageri. Han ble dømt til fire års fengsel og til å tilbakebetale 26,6 millioner kroner til morens tidligere venninne, forretningskvinnen Cecilie Nustad. Baasland anket straffeutmålingen, og den 1. september 2010 endret Borgarting Lagmannsrett dommen til tre år og tre måneders fengsel.

I 2005 hadde Baasland 3 millioner kroner i gjeld og flyttet til Praha. I løpet av tre år steg gjelden til 60 millioner kroner. Han hevdet først at pengene var tapt i tsjekkiske IT-firmaer, men innrømmet senere at de var tapt i gambling på internett. I august 2008 ble bispeparet Ernst og Bodhild Baasland begjært konkurs av ekteparet Finn Finsnes og Christine Lindeman Finsnes, og saken ble kjent i offentligheten. Først flere uker senere ble det offentlig kjent at pengene var tapt på internettgambling, og ikke IT-prosjekter. Bjarte Baasland ble etterlyst internasjonalt, og meldte seg for politiet i september 2008.

Baasland har tidligere sittet i hovedstyret til den kristne ungdomsorganisasjonen TenOase, og fra 1998 til 2002 satt han i bispedømmerådet i Oslo. I 1999 drev han et firma som gav ut et ressurshefte for vikarer i grunnskolen. Baasland var i perioden 2001 til 2004 administrasjonsleder i nettverket First Tuesday. I forkant av Stortingsvalget 2005 gav Baasland ut en valgavis med et opplag på over 700 000 eksemplarer. Han var også daglig leder for nettstedet studentweb.no, som eksisterte fra 1999 og et par år fremover. Sommeren 2010 ble Baasland diagnostisert med syndromet velo-cardio-facialt syndrom, som blant mange symptomer gjerne medfører problemer med egenledelse og abstrakt tenkning, emosjonelle vansker og manglende tallforståelse. Baasland uttalte til VG at han håper diagnosen gjør hans spilleavhengighet mer forståelig.

Referanser
----------

1. ↑
2. ↑  «Elden blir Baaslands forsvarer». Hardanger Folkeblad (ANB-NTB). 5. november 2009. Besøkt 14. november 2009. [*død lenke*]
3. ↑  «Mildere straff for Bjarte Baasland». Dagbladet. 2. september 2010. Besøkt 1. oktober 2010.
4. ↑  «Bishoply bankrupt in Prague» (PDF). Nordic Chamber of Commerce in the Czech Republic. 2008. Besøkt 12. desember 2008. [*død lenke*]
5. ↑
6. ↑
7. ↑
8. ↑  «PFU-sak 195/99». Pressens faglige utvalg. 25. januar 2000. Arkivert fra originalen 9. mai 2013. Besøkt 11. desember 2008.
9. ↑
10. ↑  «Puttet 1,9 millioner i egen lomme». Aftenbladet. 4. september 2008. Arkivert fra originalen 7. september 2008. Besøkt 16. september 2008.
11. ↑  «Offer for dotcom-boblen». Rogalands Avis. 21. august 2008. Besøkt 15. september 2008. [*død lenke*]
12. ↑  «– Har følt at jeg ikke er som alle andre». Besøkt 16. august 2010.

|  |  |
| --- | --- |
| Oppslagsverk/autoritetsdata | VIAF **·** ISNI
 |